**Informatīvais ziņojums**

**Par zemes vienību daļu atsavināšanu Mārupes novadā**

**Zemessardzes bataljona bāzes attīstībai un paplašināšanai**

Aizsardzības ministrija ir sagatavojusi izskatīšanai Ministru kabineta sēdē informatīvo ziņojumu „Par zemes vienību daļu atsavināšanu Mārupes novadā Zemessardzes bataljona bāzes attīstībai un paplašināšanai”. Ziņojuma mērķis ir saņemt Ministru kabineta atbalstu zemes vienību daļu atsavināšanai Sabiedrības vajadzībām nepieciešamā nekustamā īpašuma atsavināšanas likuma noteiktajā kārtībā, lai nodrošinātu Zemessardzes 17.pretgaisa aizsardzības bataljona bāzes „Ceri”, Mārupes novadā attīstību un paplašināšanu, kā arī lai izbeigtu pastāvošā dalītā īpašuma tiesiskās attiecības.

Informatīvais ziņojums ir sagatavots, ņemot vērā Valsts aizsardzības koncepciju, kura apstiprināta Latvijas Republikas Saeimā 2016.gada 16.jūnijā, 2016.gada februāra Deklarācijā par Māra Kučinska vadītā Ministru kabineta iecerēto darbību noteiktajām prioritātēm, 2016.gada 3.maija Ministru kabineta rīkojumu Nr.275 „Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai”, Nacionālo bruņoto spēku likumu, Latvijas Republikas Zemessardzes likumu, kā arī saskaņā ar Nacionālo bruņoto spēku attīstības plānu 2014.–2024.gadam, kas apstiprināts ar Ministru kabineta 2012.gada 19.jūnija rīkojumu Nr.270.

**Pašreizējās situācijas raksturojums**

Pamatojoties uz Krievijas Federācijas Militāro objektu pārņemšanas komisijas 1993.gada 8.decembra protokolu Nr.42, 3.§., valsts īpašumā un Latvijas Republikas Zemessardzes valdījumā no Mārupes pagasta padomes tika pārņemta Krievijas Federācijas karaspēka k/d 43690 kara pilsētiņa Nr.1 (būves un izbūves) Rīgas rajonā, Mārupes ciemā, „Ceros”.

Bijušajā Krievijas Federācijas karaspēka objektā tika izvietots Zemessardzes 17.kājnieku bataljons. Ar 2004.gada 1.septembri Zemessardzes bataljons ir specializēts kā Zemessardzes 17.pretgaisa aizsardzības bataljons (turpmāk - ZS 17.PABN). Zemessardze saskaņā ar Latvijas Republikas Zemessardzes likuma 2.pantu ir Nacionālo bruņoto spēku sastāvdaļa, kuras mērķis ir iesaistīt Latvijas pilsoņus valsts teritorijas un sabiedrības aizsardzībā un kura piedalās valsts aizsardzības uzdevumu plānošanā un izpildē atbilstoši likumā noteiktajiem uzdevumiem.

ZS 17.PABN izvietojums objektā „Ceri”, Mārupes novadā, ir apstiprināts saskaņā ar Nacionālo bruņoto spēku likuma 4.panta pirmo daļu un aizsardzības ministra 2010.gada 13.novembra pavēli Nr.212 „Par Nacionālo bruņoto spēku vienību izvietojumu miera laikam”.

Aizsardzības ministrijas Būvniecības programmā 2016.-2018.gadam ir plānots finansējums ZS 17.PABN bāzes izbūvei.

ZS 17.PABN galvenie uzdevumi un to īstenošanas pasākumi saskaņā ar Nacionālo bruņoto spēku likuma 6., 6.1pantā un Latvijas Republikas Zemessardzes likuma 3.pantā noteikto ir:

1. paaugstināt pretgaisa aizsardzības (PGA) spējas;
2. pildīt valsts aizsardzības uzdevumus;
3. sagatavot Latvijas pilsoņus dienestam Zemessardzē;
4. iesaistīties cīņā pret dabas un tehnogēno katastrofupostošo darbību (plūdi, mežu ugunsgrēki u.tml.), nepieļaujot materiālos zaudējumus vai maksimāli mazinot tos, un rūpēties par iedzīvotāju drošību, kā arī, likvidēt stihijas radītās sekas;
5. sniegt atbalstu valsts un pašvaldību institūcijām sabiedriskās kārtības, drošības garantēšanā, likumpārkāpumu novēršanā;
6. palīdzēt policijai pazudušu cilvēku meklēšanā;
7. attīstīt poligonu Zemessardzes personālsastāva apmācībai (šautuvju komplekss, taktisko apmācību laukumi);
8. iesaistīties atbildības teritorijā notiekošajos piemiņas un atceres pasākumos, kā arī jaunatnes patriotiskajā audzināšanā un militārajā izglītošanā, prezentējot Nacionālos bruņoto spēkus un Zemessardzi informatīvajos pasākumos;
9. godpilns uzdevums ir salūta zalvju šaušanas nodrošināšana Latvijas Valsts svētkos.

ZS 17.PABN bāzes infrastruktūra „Ceros”, Mārupes novadā šobrīd sastāv no 31 būves, izbūvēm, šautuvju vaļņiem, taktisko apmācību laukumiem un zemes gabala (teritorijas) aptuveni 60,09 ha platībā (pēc visu zemes vienību daļu kadastrālās uzmērīšanas zemes platība var tikt precizēta).

Problēmsituāciju rada apstāklis, ka ZS 17.PABN bāzes teritorijas lielākā daļa (zeme) nepieder valstij Aizsardzības ministrijas personā, pastāv dalītā īpašuma tiesiskās attiecības.

Zeme, uz kuras atrodas bijušās Krievijas Federācijas karaspēka kara pilsētiņas „Ceri”, Mārupes novadā būves un izbūves (tagad ZS 17.PABN bāze), līdz 1940.gada 21.jūlijam piederēja fiziskām personām, un tām ir atjaunotas īpašumtiesības.

Šobrīd Nekustamā īpašuma valsts kadastra informācijas sistēmā ir izveidots būvju īpašums, kadastra Nr.8076 504 0004, „Ceri”, Mārupes novadā (turpmāk - būvju īpašums), kas sastāv no 31 būves, un atrodas Aizsardzības ministrijas tiesiskā valdījumā. Valsts īpašumtiesības Aizsardzības ministrijas personā uz būvju īpašumu vēl nav nostiprinātas zemesgrāmatā. Aizsardzības ministrija ir sagatavojusi Ministru kabineta rīkojuma projektu „Par būvju īpašuma „Ceri”, Mārupes novadā, saglabāšanu valsts īpašumā”, VSS-730. Pēc rīkojuma projekta pieņemšanas būvju īpašums tiks ierakstīts zemesgrāmatā saskaņā ar likuma „Par nekustamā īpašuma ierakstīšanu zemesgrāmatās” 36.pantu, 37.pantu un likuma „Par atjaunotā Latvijas Republikas 1937.gada Civillikuma ievada, mantojuma tiesību un lietu tiesību daļas spēkā stāšanās laiku un kārtību” 14.pantu.

Būvju īpašumam funkcionāli piederīgais zemes gabals (četru atsevišķu nekustamo īpašumu daļas) pieder četriem īpašniekiem: divām fiziskām personām, vienai juridiskai personai un viens valsts īpašums.

Ar būvju īpašumu saistītie zemes īpašumi (nekustamie īpašumi):

1. Nekustamais īpašums „Mežinieki”, Mārupes novadā, kadastra Nr.8076 004 0035. Nekustamais īpašums sastāv no zemes vienības 28,51 ha platībā ar kadastra apzīmējumu 8076 004 0035. Uz zemes vienības atrodas 13 būvju īpašumā iekļautās būves (būvju kadastra apzīmējumi 8076 004 0035 001, 8076 004 0035 002, 8076 004 0035 003, 8076 004 0035 004, 8076 004 0035 005, 8076 004 0035 006, 8076 004 0035 007, 8076 004 0035 008, 8076 004 0035 009, 8076 004 0035 011, 8076 004 0035 012, 8076 004 0035 013, 8076 004 0035 014). Saskaņā ar Ministru kabineta 2014.gada 3.septembra rīkojumu Nr.464 „Grozījumi Ministru kabineta 2010.gada 31.maija rīkojumā Nr.297 „Par zemes vienību piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā”” īpašums saglabāts valsts īpašumā un nodots Aizsardzības ministrijas valdījumā valsts aizsardzības funkciju veikšanai (galvenokārt Nacionālo bruņoto spēku infrastruktūras attīstības nodrošināšanai). Valsts īpašumtiesības Aizsardzības ministrijas personā uz zemes vienību nostiprinātas Mārupes novada zemesgrāmatas nodalījumā Nr.100000553477.
2. Nekustamais īpašums „Mētras”, Mārupes novadā, kadastra Nr.8076 004 0028. Īpašnieks ir sabiedrība ar ierobežotu atbildību „Hiponia” (iepriekšējais nosaukums SIA „Hipotēku bankas nekustamā īpašuma aģentūra”), īpašumtiesības nostiprinātas Mārupes novada zemesgrāmatas nodalījumā Nr.100000277308. Saskaņā ar zemesgrāmatas ierakstiem īpašums sastāv no četrām zemes vienībām 51,9 ha kopplatībā. Uz zemes vienības ar kadastra apzīmējumu 8076 004 0028 atrodas četras būvju īpašumā iekļautās būves (būvju kadastra apzīmējumi 8076 004 0028 007, 8076 004 0028 008, 8076 004 0028 009, 8076 004 0035 010).

Valsts aizsardzības uzdevumu veikšanai tiek lietota zemes vienības daļa 16,43 ha platībā ar kadastra apzīmējumu 8076 004 0028 8002. Par zemes vienības daļas lietošanu starp sabiedrību ar ierobežotu atbildību „Hiponia” un Valsts aizsardzības militāro objektu un iepirkumu centru 21.05.2015. ir noslēgts nomas līgums par zemes gabala „Mētras”, Mārupes novadā daļas nomu Nr.N/2015-2.

2015.gada 30.septembrī Mārupes novada dome ir pieņēmusi lēmumu (protokols Nr.16, 2.1.punkts) „Par nekustamā īpašuma „Mētras”, kadastra Nr.8076 004 0028, zemes ierīcības projekta izstrādi”, saskaņā ar kuru tiek izstrādāts zemes ierīcības projekts īpašuma sadalīšanai (plānots atdalīt valsts aizsardzības uzdevumu veikšanai nepieciešamo zemes vienības daļu).

1. Nekustamais īpašums „Puriņi”, Mārupes novadā, kadastra Nr.8076 004 0027. Īpašnieks ir privātpersona U.Dombrovskis, īpašumtiesības nostiprinātas Mārupes novada zemesgrāmatas nodalījumā Nr.100000105282. Saskaņā ar zemesgrāmatas ierakstiem īpašums sastāv no divām zemes vienībām 38,52 ha kopplatībā un četrām būvēm. Uz zemes vienības ar kadastra apzīmējumu 8076 004 0027 atrodas septiņas būvju īpašumā iekļautās būves (būvju kadastra apzīmējumi 8076 004 0027 006, 8076 004 0027 007, 8076 004 0027 009, 8076 004 0027 010, 8076 004 0027 011, 8076 004 0027 012, 8076 004 0027 013).

Valsts aizsardzības uzdevumu veikšanai tiek izmantota zemes vienības daļa 10,75 ha platībā ar kadastra apzīmējumu 8076 004 0027 8001. Par zemes vienības daļas lietošanu starp privātpersonu U.Dombrovski un Valsts aizsardzības militāro objektu un iepirkumu centru 12.08.2014. ir noslēgts līgums par zemes gabala „Puriņi”, Mārupes novadā daļas nomu Nr.N/2014-8. Nomas zemes vienības daļas platība nomas līgumā tiks precizēta.

1. Nekustamais īpašums „Tiltiņi”, Mārupes novadā, kadastra Nr.8076 004 0024. Īpašniece ir privātpersona L.Ķešāne, īpašumtiesības nostiprinātas Mārupes novada zemesgrāmatas nodalījumā Nr.100000097475. Saskaņā ar zemesgrāmatas ierakstiem īpašums sastāv no divām zemes vienībām 50,2 ha kopplatībā un trīs būvēm. Uz zemes vienības ar kadastra apzīmējumu 8076 004 0024 atrodas septiņas būvju īpašumā iekļautās būves (būvju kadastra apzīmējumi 8076 004 0024 013, 8076 004 0024 014, 8076 004 0024 015, 8076 004 0024 016, 8076 004 0024 017, 8076 004 0024 018, 8076 004 0024 019).

Valsts aizsardzības uzdevumu veikšanai tiek izmantota nekustamā īpašuma daļa – zemes vienības ar kadastra apzīmējumu 8076 004 0024 daļa 4,4 ha platībā. Par zemes vienības daļas lietošanu, zemes nomas līguma noslēgšanu notiek sarunas ar īpašnieci L.Ķešāni.

Šobrīd ZS 17.PABN lieto divām fiziskām un juridiskai personai piederošo teritoriju 31,58 ha platībā un valsts īpašumā esošo teritoriju 28,51 ha platībā.

Zemes lietošanas tiesības zināmā mērā ierobežo ZS 17.PABN bāzes attīstību, kā arī apmācību procesa (taktisko mācību, u.c.) nodrošināšanu, jāievēro zemes īpašnieku nosacījumi zemes gabalu izmantošanā, apsaimniekošanā, jaunu būvju/ izbūvju būvniecībā.

Pēc Latvijas pievienošanās NATO tiek turpināta Zemessardzes attīstība, palielinot tās lomu valsts aizsardzībā. Viens no Zemessardzes turpmākajiem uzdevumiem būs atbalsta sniegšana ārvalstu bruņoto spēku uzņemšanai un specializēto spēju attīstība starptautisko operāciju atbalstam. Vienlaikus Zemessardze turpinās sniegt atbalstu sabiedrībai, piedaloties krīžu situāciju novēršanā, atbalstot Valsts policiju sabiedriskās kārtības uzturēšanā un apsargājot valsts drošībai svarīgus objektus.

Aizsardzības ministrija ir pieņēmusi lēmumu attīstīt ZS 17.PANB bāzi (radīt apstākļus šautuvju pilnveidošanai, apmācību lauku izveidi un attīstību) un risināt jautājumu par fizisko personu un juridiskās personas īpašumā esošo zemes vienību daļu atsavināšanu, dalītā īpašuma izbeigšanu. Nacionālo bruņoto spēku likuma 18.panta trešajā daļā ir noteikts, ka Nacionālo bruņoto spēku lietotais kustamais un nekustamais īpašums ir valsts īpašums, kas nodots Aizsardzības ministrijas valdījumā. Šā īpašuma lietošanas izdevumi tiek segti no Aizsardzības ministrijai iedalītajiem valsts budžeta līdzekļiem.

Ņemot to vērā, Aizsardzības ministrija pieņēmusi sabiedrības ar ierobežotu atbildību „Hiponia” priekšlikumu iegādāties nekustamā īpašuma „Mētras”, Mārupes novadā, kadastra Nr.8076 004 0028, daļu - zemes vienības kadastra apzīmējumu 8076 004 0028 daļu aptuveni 23 ha platībā. Kā iepriekš tika minēts, 2015.gadā ir uzsākts nekustamā īpašuma „Mētras”, Mārupes novadā sadalīšanas process (zemes ierīcības projekta izstrāde).

2015.gada oktobrī Aizsardzības ministrija ir saņēmusi nekustamā īpašuma „Puriņi”, Mārupes novadā, kadastra Nr.8076 004 0027, īpašnieka U.Dombrovska apliecinājumu uzsākt sarunas par zemes vienības ar kadastra apzīmējumu 8076 004 0027 daļas pārdošanu valstij Aizsardzības ministrijas personā lielākā platībā nekā šobrīd tiek lietots valsts aizsardzības vajadzībām (aptuveni 16 ha).

Nekustamā īpašuma „Tiltiņi”, Mārupes novadā īpašniece L.Ķešāne 2016.gada 31.maijā informēja Valsts aizsardzības militāro objektu un iepirkumu centru, kas Aizsardzības ministrijas uzdevumā risina sarunas ar privātpersonu, ka konceptuāli piekrīt zemes nomas līguma noslēgšanai un zemes vienības ar kadastra apzīmējumu 8076 004 0024 daļas pārdošanai valstij aptuveni 9,9 ha platībā.

Šobrīd valsts aizsardzības uzdevumu nodrošināšanai izmantotā ierobežotā teritorija (ZS 17.PABN bāze) šķeļ (sadala īpašumu) fiziskām personām un juridiskai personai piederošos īpašumus, apgrūtinot īpašniekiem īpašumu pārējo daļu apsaimniekošanu un piekļuvi tām. Piemēram, īpašnieka U.Dombrovska piekļuve nekustamā īpašuma „Puriņi” zemes vienības ar kadastra apzīmējumu 8076 004 0027 daļai aiz ZS 17.PABN bāzes ir iespējama, šķērsojot ZS 17.PABN bāzes teritoriju un saskaņojot to ar zemes lietotāju.

Pēc privātpersonām un juridiskai personai piederošo zemes vienību daļu atsavināšanas būvju īpašums „Ceri”, Mārupes novadā Nekustamā īpašuma valsts kadastra likumā noteiktajā kārtībā tiks apvienots ar tam funkcionāli piederīgajām zemes vienībām un izveidots vienots nekustamais īpašums, tādejādi tiks izbeigtas dalītā īpašuma tiesiskās attiecības.

**Priekšlikumi turpmākai rīcībai**

Aizsardzības ministrija lūdz atbalstīt divu fizisku personu un juridiskas personas īpašumā esošo zemes vienību daļu aptuveni 48,9 ha kopplatībā, kuras funkcionāli saistītas ar būvju īpašumu „Ceri”, Mārupes novadā un nepieciešamas ZS 17.PABN bāzes attīstībai un paplašināšanai, atsavināšanu Sabiedrības vajadzībām nepieciešamā nekustamā īpašuma atsavināšanas likuma noteiktajā kārtībā.

Atsavināmās nekustamo īpašumu zemes vienību daļas:

* Zemes vienības ar kadastra apzīmējumu 8076 004 0028, „Mētras”, Mārupes novadā, daļa aptuveni 23 ha platībā;
* Zemes vienības ar kadastra apzīmējumu 8076 004 0027, „Puriņi”, Mārupes novadā, daļa aptuveni 16 ha platībā;
* Zemes vienības ar kadastra apzīmējumu 8076 004 0024, „Tiltiņi”, Mārupes novadā, daļa aptuveni 9,9 ha platībā.

Tā kā atsavināta tiks katra nekustamā īpašuma vienas zemes vienības daļa, saskaņā ar Zemes ierīcības likuma 8.panta pirmās daļas 3.punktu būs jāizstrādā zemes ierīcības projekti. Nekustamo īpašumu „Mētras” un „Tiltiņi”, Mārupes novadā zemes mērniecība ir veikta ar ierādīšanas uz fotoplāna pamata metodi, līdz ar to, veicot zemes vienību kadastrālo uzmērīšanu pēc zemes ierīcības projektu izstrādes, zemes vienību platība var tikt precizēta.

Aizsardzības ministrija plāno, ka atsavināšanas procesa rezultātā ZS 17.PABN bāzes teritorija tiks paplašināta līdz aptuveni 77,41 ha.

Mārupes novada teritorijas plānojuma teritorijas funkcionālā zonējuma kartē zemes vienību daļas, kuras Aizsardzības ministrija vēlas atsavināt valsts aizsardzības vajadzībām, ir norādītas kā valsts aizsardzības objekts **(Mārupes novada Domes 2013.gada 18.jūnija saistošie noteikumi Nr.11 „Mārupes novada teritorijas plānojuma 2014.-2026.gadam Teritorijas izmantošanas un apbūves noteikumi un Grafiskā daļa”, stājušies spēkā 2013.gada 17.septembrī).**

Pēc Ministru kabineta konceptuāla lēmuma pieņemšanas Aizsardzības ministrija plāno uzsākt zemes vienību atsavināšanas procedūru Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā. Plānotās darbības Aizsardzības ministrija veiks tai piešķirtā ikgadējā budžeta ietvaros.

Aizsardzības ministrs R.Bergmanis

Vīza: valsts sekretārs J.Garisons

29.08.2016 10:12

1980

S.Grizāne, 67300223

Sarmite.Grizane@vamoic.gov.lv